Publication: Magyar Közlöny
Issue: MK-2001-6 (Year: 2001, Number: 6)
Era: 1990-2004
Section: autonómia gyakorlásába. [77/1995. (XII. 21.) AB határozat, ABH 1995, 390, 394.]
Paragraph Index: 1869

4. Az 1987-ben megalkotott Jat. támadott rendelkezésében [10. § a) pontja] nem tükröződik az a szemléletváltás, amely — a fentiek szerint — mind az Alkotmányban, mind az Ötv.-ben nyomon követhető. Az azonos tárgyban (önkormányzati rendeletek alkotására adható felhatalmazás) később és speciálisan a helyi rendeletalkotást érintő alkotmányi és Ötv.-beli rendelkezések és a korábbi, általánosságban a jogalkotásról szóló Jat. szabályai között tehát kollízió feszül, amely — az Alkotmány 43. § (2) bekezdésében, illetőleg a 44/A. § (1) bekezdés a) pontjában foglalt rendelkezésekre tekintettel csak úgy oldható fel, ha az Alkotmánybíróság a Jat. 10. § a) pontjából a „vagy kormányrendelet” szövegrészt megsemmisíti. A kollízió jogelvek alapulvételével is (lex specialis…, lex posterior… ) feloldható lehet, éspedig az Ötv. 16. § (1) bekezdésében adott szabályozás javára. Ezt a megoldást (az önkormányzati rendelet kibocsátásának törvényhez kötését) támasztják alá az Alkotmánybíróság — önkormányzati autonómiát védő — határozatai is.

Source: https://magyarkozlony.hu/hivatalos-lapok/2bcee367d229f7e9867613d4ed6ad2207b74c085/dokumentumok/af77a479b32bf66351bc692b4ac26933c2470019/letoltes